Morombo wyino Jesus ꞌwa moro Galilea tano tuna juwembory,
moro Tiberias pono tuna juwembory me enapa kynejatojaton iro patoꞌpo.
Kariꞌna apyimy tamꞌpoꞌkory ꞌwa iwekenaꞌpo.
Morokon jeꞌtun pangon poko inikapyry kapu wyinonokon otykon irombo tone iꞌwaine kynakon.
Wypy tuꞌponaka Jesus wonukuꞌpo.
Moro po ro iwotandyꞌmoꞌpo moꞌkaron tynemeparykon maro.
Moꞌkaron Simosu ꞌwa eratonomapotopombo onory ewaꞌmary tyse waty kynakon.
Jesus woꞌpotyꞌpo.
Kariꞌna apyimy tamꞌpoꞌkory wopyry eneꞌpo mero tyꞌwa typato,
Filipus ꞌwa ikaꞌpo:
“Oje ko perere kysepekaꞌtaꞌton iwendametoꞌkoꞌme?”
Uꞌkutoꞌme te moro wara ikaꞌpo.
Aseke irombo moro oꞌto tywairy man ukuꞌsakon.
Filipus wykaꞌpo ejuꞌtoꞌme:
“Ainapatoro-kariꞌna amuꞌnykonymbo pyrata poko perere epekatyꞌpoto ro rypo,
paꞌporo iwaraine eꞌiꞌpa kynaitan.
Aꞌsiꞌko pairo tywendamerykon upitaꞌton.”
Oꞌwin amy inemepary,
moꞌko Simon Petrus piry Andreas wykaꞌpo Iꞌwa:
“Amy myreꞌkoꞌko ero po man.
Moꞌko ekosa ro ainatone perere man oko woto maro.
Oꞌto ko moro moꞌkaron mokynokon kariꞌna ytan?”
Jesus wykaꞌpo:
“Moꞌkaron kariꞌna andyꞌmopotoko.”
Itupu pyime kynakon moro po.
Moꞌkaron kariꞌna wotandyꞌmoꞌsan.
Ainatone dusun iwairy taro moꞌkaron wokyry kynatokon.
Jesus ꞌwa morokon perere apoꞌiꞌsan.
Tamusi ety awongaꞌpo mero,
aripaꞌpoꞌsan iꞌwa moꞌkaron moro po atandyꞌmoꞌsan kariꞌna ainaka.
Iwara enapa moꞌkaron woto aripaꞌpoꞌsan iꞌwa,
iꞌse iwairykon taro ro.
Iwaimeꞌsan mero moꞌkaron tynemeparykon ꞌwa ikaꞌpo:
“Morokon arepa akosinykonymbo amoꞌiꞌtoko,
amy pairo waitoꞌme atakamaꞌpa.”
Moꞌkaron endametonon ninoꞌsan ainatonenokon perere yꞌsakapotyꞌsan akosinykonymbo amoꞌikyꞌsan iꞌwaine ainapatoro ituꞌponaka oko kurukuru.
Jesus ꞌwa amy kapu wyinono oty kapyꞌpo eneꞌpo mero tyꞌwaine,
ikaꞌsan:
“Iporo ro moꞌko nono tuꞌponaka oꞌtoto manombo Tamusi auran ukuꞌponen moꞌse man.”
Jopoto me tytoꞌme tapyije tywopyrykon ꞌse iwairykon ukutyꞌpo Jesus ꞌwa.
Iro ke ro iwomimaꞌpo rapa iwyinoine morokon wypy ꞌwa,
oꞌwin upuꞌpo tywaitoꞌme.